Michal Truban

Detstvo a štúdium

Michal Truban sa narodil 22. októbra 1983 v Čadci ako prvé dieťa z troch do rodiny strojného inžiniera a predavačky. Celé svoje detstvo prežil v dedine Kysucký Lieskovec na severe Slovenska, kde aj zároveň navštevoval Základnú školu. Neskôr študoval na Strednej priemyselnej škole stavebnej v Žiline odbor geodézia, kartografia a kataster. Počas štúdia na strednej škole založil aktuálne najväčšiu webhostingovú spoločnosť na Slovensku, Websupport. Od roku 2002 do roku 2009 študoval na Fakulte elektrotechniky a informatiky Slovenskej technickej univerzity v Bratislave odbor aplikovaná informatika.

Kariéra vo Websupport a IT sektore

Michal Truban založil Websupport ešte ako študent strednej školy na živnosť svojej mamy. Prvým produktom Websupportu bol neobmedzený webhosting pre všetkých používateľov. V roku 2004 stretol Pavela Stana, s ktorým sa rozhodol Websupport zaregistrovať ako spoločnosť s ručením obmedzeným a firmu si rozdeliť na polovicu. Websupport, spol. s r.o. rapídne rástol a v roku 2010 sa dostal na 10. miesto v počte.sk domén a navyše spustil služby Nicereply.com. V roku 2012 sa Websupport stal jednotkou na trhu a o rok nato, v roku 2013, sa stal 8. najrýchlejšie rastúcou IT firmou v strednej a východnej Európe podľa Deloitte Fast. Websupport postupne rastie aj v Rakúsku, Česku a Maďarsku.
Rok 2015 bol pre kariéru Michala Trubana vo Websupporte prelomový. Ako CEO firmy bol vyhlásený za IT Osobnosť roka, avšak o pár mesiacov, Truban ohlásil odchod z postu CEO a oficiálne pôsobí už len ako spolumajiteľ. Novým CEO sa stal Ján Cifra.
Vo februári 2019 Truban oznámil predaj svojho polovičného podielu v spoločnosti s tým, že sa plánuje sústrediť už len na politiku. Menšinové podiely vo Websupporte predali aj spolumajitelia Pavel Stano a Ivan Štefunko, s ktorým Truban v roku 2017 spoluzakladal stranu Progresívne Slovensko.
Truban je taktiež známy vytváraním a investovaním do startupov, ako je napríklad už spomínané Nicereply (víťaz StartupAwards.SK 2011), InHiro (víťaz StartupAwards.SK 2013), Scaledo a mnohé ďalšie. Víťazstvo v StartupAwards.SK mu zabezpečilo pobyt v technickom inštitúte v Silicon Valley, Kalifornia.

Protikorupčný boj

Michal Truban sa verejne vyjadruje a bojuje proti korupcii,  hlavne v IT sektore. V roku 2015 nahlásil na políciu osoby, ktoré ponúkali firme Websupport vopred vyhrané tendre a taktiež patril k tým, ktorí ostro vystúpili proti TechMatch, štátom organizovanej a predraženej konferencii. Je jedným z mála ľudí z IT biznisu, ktorí sa otvorene vyjadrujú o korupcii v tomto sektore.
Je spoluzakladateľ občianskeho združenia Slovensko.Digital, ktoré upozorňuje a pozastavuje nezmyselné štátne IT projekty a bojuje proti korupcii v  IT sektore. Taktiež je v správnej rade protikorupčnej mimovládnej organizácie Transparency International Slovensko.
Za jeho boj proti systematickej korupcii v oblasti informačných technológii mu bol v roku 2015 udelený Rad Ďurka Langsfelda.

Drogové skúsenosti

Truban čelil tlaku ohľadom jeho výrokov o pozitívnych skúsenostiach z tzv. "bad tripu", ktoré zazneli na prednáške študentom. Podľa Trubana sa to týkalo výlučne ľahkých drog, priznal užívanie marihuany a LSD.
Iný výrok o "predaji 5 gramov bieleho userom" nijako nesúvisí s omamnými látkami a ich distribúciou. Truban si spomenul, že výrok sa týkal úpravy webovej stránky "blackhole", aby obsahovala viac bielej farby. Reagoval tým na dopyt od návštevníkov webu, čiže užívateľov = "userov".
Vo svojom stanovisku Truban explicitne vyhlásil "Nikdy som drogy nepredával, robotníkom z Kysúc sa ospravedlňujem".

Členstvo v mimovládnych organizáciách

Michal Truban je taktiež podporovateľ a spoluzakladateľ viacerých občianskych združení ako napríklad už spomínané Slovensko.Digital, Transparency International Slovensko, Slovenskej aliancie pre inovatívnu ekonomiku-SAPIE, ktorá podporuje rozvoj technického talentu a posilňuje slovenské podnikateľské prostredie a iných.

Progresívne Slovensko

V roku 2016 sa pridal k občianskemu združeniu Progresívne Slovensko, kde bol aj členom správnej rady spolu s Zorou Jaurovou, Ivanom Štefunkom, Martinom Dubécim a ďalšími. Za cieľ si stanovili „pomoc ľuďom a Slovensku v presadení spoločenskej zmeny a jeho následnom progrese“. Spolu s ostatnými členmi správnej rady sa zúčastnil Tour Progres Slovenska, ktoré sa konalo v 13 slovenských mestách.
V novembri 2017 sa združenie pretransformovalo na liberálno-centristické politické hnutie. O rok neskôr zaznamenali prvý úspech – v prieskume agentúry Focus hnutiu namerali 5,3 %, čím by prvýkrát prekročili kvórum pre vstup do Národnej rady SR.
Začiatkom apríla 2019 úradujúci predseda hnutia Progresívne Slovensko Ivan Štefunko avizoval, že na májovom sneme už nebude kandidovať a Michal Truban je zatiaľ jediným kandidátom, ktorý sa bude o post uchádzať. 8. mája bol Michal Truban zvolený za nového predsedu hnutia.
Na základe dohody strán PS a Spolu z júla 2019 bude Truban lídrom spoločnej kandidátky.

Radikálna Digitalizácia

Michal Truban má v Progresívnom Slovensku na starosti digitalizáciu a znižovanie byrokracie v štáte. Presadzuje radikálnu digitalizáciu, aby sa Slovensko stalo prvou krajinou, ktorej občania nebudú musieť na úradoch vypĺňať formuláre.
Počas kampane navštívil aj Estónsko, ktoré je svetovým lídrom v digitalizácii.

Vydanie knihy .Support

V roku 2016 Michal Truban vydal svoju prvú knihu .Support (Ako vybudovať úspešný biznis, aj keď robíte jednu chybu za druhou). Kniha obsahuje príbeh firmy Websupport, ale aj návody a diskusné fórum pre podnikateľov. Z knihy .Support sa doteraz predalo viac ako 7 000 výtlačkov, čo autor považuje za úspech a svoje dielo za knižný bestseller.

Osobný život

V roku 2015 sa Michal Truban oženil s vedkyňou a pesničkárkou Dominikou Fričovou, s ktorou prechodne žil v Jacksonville na Floride, kde pracovala na výskume Parkinsonovej choroby. Momentálne sú už rozvedení.
Medzi jeho hobby patrí blogovanie – so svojím blogom vyhral súťaž Bloger roka 2015 – prednášanie, ale hlavne šport, ako napríklad beh, plávanie, jóga, crossfit, surfovanie, golf a triatlon. V roku 2015 finišoval jeden z najťažších Ironmanov na svete Norseman.